


Hvordan er det med energien
Overvej, hvilke aktiviteter og opgaver der dræner dig for energi, og hvilke der giver dig energi. Du vil måske opdage, at det er nødvendigt at prioritere anderledes, end du gør i dag. Det kan betyde, at du i højere grad sætter dig selv først – også selvom det kan føles udfordrende, især hvis du er vant til at sætte andres behov før dine egne. Når du tager hånd om din egen energi og fylder dine egne ressourcer op, bliver du samtidig bedre rustet til at tage dig af de øvrige opgaver og mennesker i dit liv.
Et andet vigtigt fokus er at blive bevidst om de blinde vinkler, der kan påvirke dine handlinger og vaner. Uhensigtsmæssige mønstre gentager sig ofte, uden at vi lægger mærke til dem, men selv små ændringer kan gøre en stor forskel og hjælpe dig med at leve mere i overensstemmelse med dine egne værdier og behov. Ved at skabe et ærligt overblik over din hverdag får du et bedre grundlag for at vurdere, om du passer godt nok på dig selv. Brug øvelserne i modulet til at opnå denne indsigt, og vær ærlig i dine besvarelser – jo mere oprigtig du er, desto større udbytte får du af forløbet.

Lav dit eget energiregnskab
· Udfyld energiskemaet hver dag i mindst én uge. Vurder dit energiniveau på en skala fra 0 til 10, og notér gerne dit daglige energital på ugeskemaet. (0 = ingen energi, 10 = bedst mulig energi
· Det, der giver energi: De aktiviteter eller situationer, der skaber glæde, tilfredshed eller overskud – for eksempel følelsen af at have løst en opgave, et godt socialt samvær eller andre oplevelser, der bidrager positivt til din energi. 
· Det, der koster energi: De aktiviteter eller situationer, der kræver en indsats og bruger af dine ressourcer – eksempelvis arbejdsopgaver, møder, besøg eller andre gøremål, som kan opleves som energikrævende.

Eksempel på et udfyldt energiskema til inspiration.

	Aktivitet
	Hvad giver det?
	Hvad koster det?
	I alt

	Stå op om morgenen
	5
	6
	-1

	Besøg en ven
	8
	4
	4

	Lav aftensmad
	0
	7
	-7

	Gøre rent
	0
	10
	-10


Skema du kan brug til at registrere dine egne observationer og refleksioner.
Udfyld energiskemaet hver dag i mindst én uge. Vurder dit energiniveau på en skala fra 0 til 10, og notér de aktiviteter, der har påvirket din energi. Når ugen er gået, kan du se efter mønstre og få et bedre overblik over, hvad der giver dig energi, og hvad der dræner dig.
· Hvad giver energi? Notér de aktiviteter eller situationer, der giver dig glæde, overskud eller tilfredshed. 
· Hvad koster energi? Notér de aktiviteter eller situationer, der kræver mange ressourcer og dræner dit energiniveau.

